સુરેન્દ્રનગરમાં દર વર્ષે ચૈત્રી પૂનમના દિવસે મોટો ઉત્સવ ઊજવાય છે. એ દિવસે શહેરભરનાં હનુમાનજી મંદિરોને શણગારવામાં આવે છે. હાલ જે રીતે અમદાવાદ, વડોદરા, રાજકોટ અને સુરત જેવાં મોટાં શહેરોમાં ગણેશોત્સવ દરમિયાન વિવિધ થીમ પર પંડાલ ઊભા કરીને ગણેશજીની સ્થાપના કરાય છે તે રીતે અહીં દરેક હનુમાનજી મંદિરોને વિવિધ થીમ પર શણગારવામાં આવે છે. યુવાનો અને બાળકો મહિના અગાઉથી તે માટે કામે લાગી જાય છે. જે તે શેરીના યુવાનો પોતાની શેરીના હનુમાનજી મંદિરને અન્યોથી અલગ અને આકર્ષક બનાવવા જાતજાતની તરકીબો લડાવે છે.